Peter Skaarup (DF), 2003-04-09:
Som det lille land Danmark er, har vi i særligt omfang god grund til at hælde vores hoved til andre lande, der kan komme os til hjælp i situationer, hvor vi måtte være i vanskeligheder.
Dansk Folkeparti har rejst debatten i dag for at sætte fokus på Taiwan, som vi på forskellig vis opfatter godt kunne få en bedre behandling i det internationale samfund, end det får i dag.
Taiwan er et land med 23 millioner indbyggere.
Det er en af verdens største økonomier.
Det er en moderne og demokratisk nation, som efter vores opfattelse også bør have en forbedret plads i det internationale samarbejde, der foregår rundtomkring i verden.
Man har en konflikt med Kina, Fastlandskina, hvor man på forskellig vis efter vores opfattelse bliver holdt ude af det gode selskab, fordi Fastlandskina, Kommunistkina, ikke er interesseret i, at det her frihedselskende land med demokrati får en forbedret position, sådan at f.eks. deres demokratisk valgte regeringsrepræsentanter kunne komme på privat besøg i Danmark, som der tidligere har været debat om, og sådan at man på andre områder kunne opnå fordele i forhold til den behandling, man får i det internationale samfund.
Som led i en pris, der i Danmark skulle overrækkes til Taiwans præsident, var tanken fra noget, der hedder Liberal International, at Taiwans præsident blev inviteret til landet.
Men han fik ikke mulighed for at komme her og modtage prisen for at være en frihedselskende person.
Man kan jo sige, at det er underligt, når et frihedselskende land afviser at modtage en frihedselskende person, der er præsident for et demokratisk land, til under private forhold at modtage en sådan pris.
Det mener vi er uacceptabelt, og vi har noteret os, at repræsentanter for den regering, vi har nu, Venstre og De Konservative, har udtalt, at man også ser problemer i, at man meget strengt har håndhævet en EU-aftale fra 1988, der går ud på, at man ikke kan modtage officielle besøg fra Taiwans repræsentanter, men som efter vores opfattelse ikke går ud på, at man på privat vis kan modtage repræsentanter fra Taiwan.
Vi ønsker med den her debat bl.a. at sætte fokus på, om man ikke i fremtiden kan være mere lempelig og liberal.
Vi giver jo i Danmark ophold til mange mennesker, der kommer hertil både kortvarigt og længerevarigt.
Der bør vi også kunne give mulighed for, at repræsentanter for et frihedselskende land, her Taiwan, kommer på besøg i Danmark og oplever de ting, som man kan opleve i Danmark.
Vi mener også, at man på en række andre områder fra regeringens side bør sætte fokus på, hvordan man kan forbedre samarbejdet mellem Taiwan og Danmark.
Vi interesserer os for det økonomiske område og det kulturelle område, hvor vi ser gode muligheder for, at vi med Taiwan ligesom med mange andre lande kan udveksle besøg og udveksle aftaler.
Vi vil bl.a. godt bede regeringen i dag forholde sig til spørgsmål omkring skattebehandling; om man ikke kunne lave en dobbeltbeskatningsaftale med Taiwan, ligesom man har det med en række andre lande i verden.
I Folketinget behandler vi jævnligt spørgsmål om skatteoverførsler mellem landene.
Jeg ved, at Taiwan selv har udvidet mulighederne for at modtage borgere fra f.eks. Danmark i en kortere periode uden at kræve visum, så Taiwan er i forbindelse med sin demokratisering også interesseret i, at man på forskellige måder gavner forholdet til andre fredelige og demokratiske lande.
Så vi håber med den her debat, at regeringen på en række områder vil være imødekommende over for de synspunkter, som vi føler der vil være bred dækning for også i Folketinget i forhold til de tidligere debatter, vi har haft, og hvor vi har kunnet konstatere det, nemlig at man forsøger at gavne et godt samarbejde mellem to demokratiske nationer, Taiwan og Danmark.
Besvarelse